U-I-91/93
Natisni
Opravilna št.:
U-I-91/93
Datum odločitve:
21. 10. 1993
Objavljeno:
OdlUS II, 93
ECLI:
ECLI:SI:USRS:1993:U.I.91.93
Akt:
Odlok o ustanovitvi sklada stavbnih zemljišč mesta Ljubljane (Ur. list SRS, št. 40/86)
Izrek:
Pobuda za oceno ustavnosti in zakonitosti izpodbijanega odloka se ne sprejme.
Evidenčni stavek:
Izpodbijani odlok, ki je bil sprejet pred razglasitvijo Temeljne ustavne listine o samostojnosti in nedovisnosti Republike Slovenije, ne posega v človekove pravice in temeljne svoboščine, zato ga ustavno sodišče v uskladitvenem roku iz 1. odstavka ustavnega zakona ne more presojati.
Geslo:
Nepristojnost ustavnega sodišča za oceno ustavnosti splošnega akta v prehodnem obdobju, če ne posega v človekove pravice.
Pravna podlaga:
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 1. al. 2. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Ludvik Zupan in drugi, Ljubljana
Datum vloge:
19. 4. 1993
Vrsta odločitve:
sklep
Vrsta rešitve:
nesprejem pobude
Dokument:
US16870
Dokument v PDF obliki:
U-I-91-93.pdf
110 KB
Prenesite datoteko
U-I-91/93-6
21/10-1993
S K L E P
Ustavno sodišče je na seji dne 21/10-1993 obravnavalo pobudo Ludvika Zupana in drugih iz Ljubljane in
s k l e n i l o :
Ustavno sodišče pobude ne sprejme in ne začne postopka za oceno ustavnosti in zakonitosti odloka o ustanovitvi sklada stavbnih zemljišč mesta Ljubljane (Uradni list SRS, št. 40/86).
O b r a z l o ž i t e v
Pobudniki v vlogi z dne 22/3-1993 in dopolnitvi vloge z dne 19/4-1993 izpodbijajo ustavnost in zakonitost v izreku sklepa navedenega odloka, ker naj bi bilo z njim kršeno načelo skladnosti predpisov lokalnih skupnosti z ustavo, ter določbe 67. in 71. člena ustave. Odprto naj bi bilo vprašanje nadzora nad skladom, saj po 144. členu ustave državni organi nadzorujejo zakonitost dela lokalnih skupnosti. Odlok naj bi bil v nasprotju tudi z zakonom o denacionalizaciji, ki podpira zasebno podjetništvo, medtem ko sporni odlok vztraja na vsemestni organizaciji za zbiranje denarnih sredstev in urejanju kompleksov stavbnih zemljišč.
Ustavno sodišče pobude ni sprejelo. Odlok o ustanovitvi sklada stavbnih zemljišč je bil sprejet 7/10-1986, veljati pa je začel v začetku novembra 1986. Ustavno sodišče lahko na podlagi drugega odstavka 1. člena ustavnega zakona za izvedbo ustave do uskladitve z ustavo oz. do izteka uskladitvenega roka (31/12-1993) ocenjuje ustavnost samo tistih predpisov in splošnih aktov, sprejetih do razglasitve temeljne ustavne listine o samostojnosti in neodvisnosti Republike Slovenije, ki posegajo v človekove pravice in temeljne svoboščine. Izpodbijani odlok, ki ureja ustanovitev sklada ter njegove pravice in obveznosti, ne posega v pravice, zaradi katerih bi bila v uskladitvenem roku iz 1. odstavka navedenega ustavnega zakona možna ustavnosodna presoja v smislu drugega odstavka tega člena. Pobudniki ne navajajo niti, naj bi zatrjevano neskladje z ustavo pomenilo hkrati poseganje v človekove pravice in temeljne svoboščine, niti, kako naj bi izpodbijani odlok posegal v morebitne take pravice - ustavno sodišče samo pa tudi ni našlo razlogov za ugotovitev, da gre za akt, ki posega v človekove pravice in temeljne svoboščine. Ustavno sodišče tudi ni našlo pravne podlage za trditev pobudnikov, da je odlok v nasprotju z zakonom o denacionalizaciji. Odlok ne ureja vprašanj, ki bi bila kakorkoli vsebinsko vezana na zakon o denacionalizaciji. Glede na vse to pobude ni bilo mogoče sprejeti. Ustavno sodišče je sprejelo ta sklep na podlagi 7. člena ustavnega zakona za izvedbo ustave in 1. alinee drugega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) v sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen in dr. Lojze Ude. Sklep je sprejelo soglasno.
P r e d s e d n i k
dr. Peter Jambrek